আখাউড়া ইউএনওর অপসারণ দাবিতে বি.বাড়িয়ায় সাংবাদিকদের মানববন্ধন
ব্রাহ্মণবাড়িয়ার দুই সাংবাদিকের বিরুদ্ধে মিথ্যা মামলা দায়ের করার প্রতিবাদে মানববন্ধন ও বিক্ষোভ করেছে ব্রাহ্মণবাড়িয়ার সাংবাদিক সমাজ।







বুধবার দুপুরে ব্রাহ্মণবাড়িয়া প্রেস ক্লাবের সামনে এ মানববন্ধন অনুষ্ঠিত হয়।




এতে এই মামলার ঘটনায় ইন্ধনের অভিযোগে আখাউড়া উপজেলা নির্বাহী কর্মকর্তার অপসারণ দাবি করা হয়। যদিও এই অভিযোগ অস্বীকার করেছেন আখাউড়া ইউএনও।
মানববন্ধনে ব্রাহ্মণবাড়িয়া প্রেস ক্লাবের সভাপতি খআম রশিদুল ইসলামের সভাপতিত্বে বক্তব্য রাখেন ব্রাহ্মণবাড়িয়া প্রেস ক্লাবের সাবেক সভাপতি মোহাম্মদ আরজু, সাধারণ সম্পাদক দীপক চৌধুরী বাপ্পী, ব্রাহ্মণবাড়িয়া টেলিভিশন জার্নালিস্ট অ্যাসোসিয়েশনের সাধারণ সম্পাদক রিয়াজ উদ্দিন জামি, সাবেক সাধারণ সম্পাদক সাদেকুর রহমান, প্রেস ক্লাবের যুগ্ম-সাধারণ সম্পাদক বাহারুল ইসলাম মোল্লা, জেলা সাংস্কৃতিক জোটের আহ্বায়ক আবদুন নূর, সিনিয়র সাংবাদিক জাবেদ রহিম বিজন, আখাউড়া প্রেস ক্লাবের সভাপতি মো. রফিকুল ইসলাম, আখাউড়া উপজেলা প্রেস ক্লাবের সভাপতি মহিউদ্দিম মিশু, আখাউড়া প্রেস ক্লাবের সাধারণ সম্পাদক হান্নান খাদেম, আখাউড়া টিভি জার্নালিস্ট অ্যাসোসিয়েশনের সাধারণ সম্পাদক মো. সাইফুল ইসলাম, সাংবাদিক ফজলে রাব্বি প্রমুখ।
বক্তারা বলেন, আখাউড়া উপজেলা নির্বাহী কর্মকর্তা তাহমিনা আক্তার রেইনার ইন্ধনে সাংবাদিক হান্নান খাদেম ও মহিউদ্দিন মিশুর বিরুদ্ধে মিথ্যা মামলা দায়ের করেন একজন শিক্ষক। সংবাদ প্রকাশের ২৫ দিন পর মামলাটি করিয়েছেন। তিনি বিষয়টি সমাধান করে দেবেন বলে সভা ডেকেও তা সমাধান করেননি।
অবিলম্বে মিথ্যা মামলা প্রত্যাহারের দাবির পাশাপাশি আখাউড়া উপজেলা নির্বাহী কর্মকর্তা তাহমিনা আক্তার রেইনার দ্রুত অপসারণ দাবি করেন বক্তারা। অন্যথায় কঠোর কর্মসূচির হুশিয়ারি দেয়া হয় মানববন্ধনে।
এ বিষয়টি আইনমন্ত্রী অ্যাডভোকেট আনিসুল হকের নির্বাচনী এলাকা হওয়ায় তার হস্তক্ষেপ কামনা করেন সাংবাদিক সমাজ।
পরে সাংবাদিকরা বিক্ষোভ মিছিল বের করে শহরের প্রধান সড়ক প্রদক্ষিণ শেষে প্রেস ক্লাব প্রাঙ্গণে এসে শেষ হয়।
তবে অভিযোগ অস্বীকার করে আখাউড়া উপজেলা নির্বাহী কর্মকর্তা তাহমিনা আক্তার রেইনা মোবাইল ফোনে যুগান্তরকে জানান, বসার পরিবেশ তৈরি করতে পারেননি সাংবাদিকরা। তাই বসা হয়নি।
তিনি বলেন, অপসারণ চাইতেই পারেন। তাদের স্বাধীনতা আছে।
উল্লেখ্য, ২০১৯ সালের ১৪ নভেম্বর জেএসসির গণিত পরীক্ষা চলাকালে পেশাগত কাজে জেলার আখাউড়া রেলওয়ে স্কুল কেন্দ্রে যান সাংবাদিক হান্নান খাদেম ও মহিউদ্দিন মিশু। পরের দিন ১৫ নভেম্বর জাতীয় দৈনিকে ওই কেন্দ্রের নকলের সংবাদ প্রকাশ করেন।
নকলের সংবাদ প্রকাশ করায় ২৫ দিন পর মামলা করেন আখাউড়া উপজেলার মনিয়ন্দ উচ্চবিদ্যালয়ের ভারপ্রাপ্ত সহকারী প্রধান শিক্ষক কাজী ইকবাল।
মামলায় অভিযোগ করা হয়, সাংবাদিকরা জোরপূর্বক কেন্দ্রে প্রবেশ করেছেন এবং মানহানিকর সংবাদ প্রকাশ করেছেন।
কিন্তু মামলার বাদী ওই দিন ওই কেন্দ্রে ডিউটিতে ছিলেন না। এমনকি তিনি ওই কেন্দ্রেও ছিলেন না। ওই কেন্দ্রের সচিব, সহকারী সচিব বা ডিউটিরত কোনো শিক্ষক মামলা করেননি।

ব্রাহ্মণবাড়িয়ার দুই সাংবাদিকের বিরুদ্ধে মিথ্যা মামলা দায়ের করার প্রতিবাদে মানববন্ধন ও বিক্ষোভ করেছে ব্রাহ্মণবাড়িয়ার সাংবাদিক সমাজ।